Nariadenie Komisie (ES) č. 1687/2002
z 25. septembra 2002
o dodatočnej lehote na oznamovanie určitých účinných látok existujúcich na trhu pre biocídne využitie, ktorá je uvedená v článku 4 ods. 1 nariadenia (ES) č. 1896/2000
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu 98/8/ES Európskeho parlamentu a Rady zo 16. februára 1998, ktorá sa týka uvedenia biocídnych výrobkov na trh [1], najmä na jej článok 16 ods. 2,
keďže:
(1) Podľa smernice 98/8/ES sa má vykonať pracovný program týkajúci sa vyhodnotenia všetkých účinných látok biocídnych výrobkov existujúcich na trhu k 14. máju 2000, ďalej uvádzané ako "existujúce účinné látky". Prvá etapa pracovného programu bola ustanovená v článku nariadenia Komisie (ES) č. 1896/2000 zo 7. septembra 2000 o prvej etape programu uvedeného v článku 16 ods. 2 smernice 98/8/ES Európskeho parlamentu a Rady o biocídnych výrobkoch [2]. Podľa smernice 98/8/ES má časový harmonogram pracovného programu stanoviť Komisia.
(2) Podľa článku 3 ods. 1 nariadenia (ES) č. 1896/2000 musí každý výrobca existujúcej účinnej látky umiestnenej na trh pre použitie v biocídnych výrobkoch oznámiť Komisii identifikáciu tejto účinnej látky do 28. marca 2002. Podľa článku 4 ods. 1 a článku 8 ods. 1uvedeného nariadenia výrobcovia, tvorcovia prípravkov a združenia, ktorí chcú požiadať o zaradenie účinnej látky existujúcej v jednom alebo viacerých druhoch výrobkov do prílohy I, prílohy IA alebo prílohy IB smernice 98/8/ES, musia oznámiť túto účinnú látku Komisii do 28. marca 2002. Podľa článku 3 ods. 2 uvedeného nariadenia nemusia títo výrobcovia alebo tvorcovia prípravkov robiť osobitné identifikácie.
(3) Bol zavedený predbežný zoznam existujúcich účinných látok, ktoré boli identifikované v súlade s nariadením (ES) č. 1896/2000 [3]. Ďalej bol zavedený predbežný zoznam existujúcich látok, pre ktoré bolo vykonané aspoň jedno oznámenie v súlade s článkom 4 ods. 1 alebo 8 ods. 1 nariadenia (ES) č. 1896/2000. Tento zoznam uvádza pri každej existujúcej účinnej látke príslušné druhy výrobkov a prílohu smernice 98/8/ES, do ktorej by mali byť zaradené [4].
(4) Tieto zoznamy nemôžu byť zverejnené pred uplynutím lehoty 28. marca 2002, ktorá je stanovená na zasielanie oznámení účinných látok existujúcich v jednom alebo viacerých druhoch výrobkov v súlade s článkom 4 ods. 1 nariadenia (ES) č. 1896/2000. Z dôvodov transparentnosti a zrozumiteľnosti pri zavádzaní a realizácii prvej etapy pracovného programu týkajúceho sa existujúcich účinných látok, ktoré sú už na trhu, by malo byť možné, aby výrobcovia, tvorcovia prípravkov a združenia predkladali oznámenia účinných látok existujúcich pre jeden alebo viac druhov výrobkov, ak bola existujúca látka práve zistená alebo oznamovali iné druhy výrobkov než sú tie, pre ktoré už bola existujúca účinná látka oznámená. Takéto oznámenia by sa mali vykonať najneskôr do 31. januára 2003. Táto dodatočná lehota by nemala mať negatívny vplyv na vytvorenie konečných zoznamov, stanovenie priorít na preskúmanie ani všetky ostatné lehoty pracovného programu, ktoré sú ustanovené v nariadení (ES) č. 1896/2000.
(5) Dodatočná lehota by mala umožniť všetkým výrobcom, tvorcom prípravkov a združeniam, ktorí chcú požiadať o zaradenie takejto účinnej látky existujúcej v jednom alebo viacerých druhoch výrobkov do prílohy I, IA alebo IB smernice 98/8/ES, aby túto látku oznámili Komisii v súlade s nariadením (ES) č. 1896/2000 predložením informácií uvedených v článku II uvedeného nariadenia.
(6) Opatrenia ustanovené v tomto nariadení sú v súlade so stanoviskom Riadiaceho výboru pre biocídne výrobky,
PRIJALA TOTO NARIADENIE:
Článok 1
Rozsah
Toto nariadenie stanovuje dodatočnú lehotu na predkladanie oznámení v súlade s článkom 4 ods. 1 nariadenia (ES) č. 1896/2000 pre existujúce účinné látky, ktoré boli ešte len identifikované alebo oznámené len pre určité druhy výrobkov.
Článok 2
Definície
Na účely tohto nariadenia sa uplatňujú definície článku 2 smernice 98/8/ES a článok 2 nariadenia (ES) č. 1896/2000.
Uplatnia sa taktiež tieto definície:
a) "Identifikovaná existujúca účinná látka" znamená účinnú látku existujúcu na trhu pred 14. májom 2000 na použitie v biocídnych výrobkoch na iné účely, ako sú účely uvedené v článku 2 ods. 2 písm. c) a d) smernice 98/8/ES, ktorá bola:
i) identifikovaná v súlade s článkom 3 ods. 1 nariadenia (ES) č. 1896/2000 alebo
ii) oznámená v súlade s článkom 4 ods. 1 uvedeného nariadenia,
ale s výnimkou tých látok, ktoré členské štáty identifikovali podľa článku 5 ods. 2 toho istého nariadenia.
b) "Oznámená existujúca účinná látka" znamená účinnú látku, ktorá bola na trhu pred 14. májom 2000 na použitie v biocídnych výrobkoch na iné účely, ako sú účely uvedené v článku 2 ods. 2 písm. c) a d) smernice 98/8/ES:
i) ktorá bola uvedená aspoň v jednom oznámení zaslanom v súlade s článkom 4 ods. 1 alebo článkom 8 ods. 1 nariadenia (ES) č. 1896/2000 alebo
ii) pri ktorej aspoň jeden členský štát naznačil záujem o možné zaradenie do prílohy I alebo IA v súlade s článkom 5 ods. 3 nariadenia 1896/2000 alebo v prílohe IB v súlade s článkom 8 ods. 3 uvedeného nariadenia.
Článok 3
Nová lehota na oznamovanie existujúcich účinných látok
1. Výrobcovia, tvorcovia prípravkov a združenia, ktorí chcú požiadať o zaradenie účinnej látky existujúcej v jednom alebo viacerých druhoch výrobkov do prílohy I, prílohy IA alebo do prílohy IB smernice 98/8/ES, ktorá bola identifikovaná ale nebola oznámená, oznámi túto účinnú látku Komisii v súlade s článkom 4 ods. 1 nariadenia (ES) č. 1896/2000 najneskôr do 31. januára 2003.
2. Výrobcovia, tvorcovia prípravkov a združenia, ktoré chcú požiadať o zaradenie účinnej látky existujúcej v jednom alebo viacerých druhoch výrobkov do prílohy I, prílohy IA alebo do prílohy IB nariadenia 98/8/ES, ktorá už bola oznámená ale použitá v inom druhu výrobkov než sú výrobky, pre ktoré už bola táto konkrétne existujúca účinná látka zaradená v predbežnom zozname oznámených účinných látok, zašle Komisii oznámenie v súlade s článkom 4 ods. 1 nariadenia (ES) č. 1896/2000 najneskôr do 31. januára 2003.
Článok 4
Nadobudnutie účinnosti
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 25. septembra 2002